Document ID: 32004R0263

Kommissionens forordning (EF) nr. 263/2004
af 16. februar 2004
om en seksmåneders forlængelse af anvendelsesperioden for forordning (EF) nr. 1475/2003 om beskyttelse af dybhavskoralrev mod virkningen af trawling i et område nordvest for Skotland
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik(1), særlig artikel 7, stk. 1, og
ud fra følgende betragtninger:
(1) Den umiddelbare trussel mod bevarelsen af de tætte forekomster af de dybhavskoraller, der er kendt under navnet "Darwin Mounds", gav anledning til Kommissionens forordning (EF) nr. 1475/2003 af 20. august 2003 om beskyttelse af dybhavskoralrev mod virkningen af trawling i et område nordvest for Skotland(2), der blev vedtaget i henhold til den hasteprocedure, der er fastsat i artikel 7 i forordning (EF) nr. 2371/2002.
(2) Ifølge forordning (EF) nr. 2371/2002 skal hasteforanstaltningerne højst vare i seks måneder, og Kommissionen skal træffe en ny afgørelse om at videreføre dem i en yderligere periode på højst seks måneder.
(3) For at sikre en permanent beskyttelse af den pågældende naturtype har Kommissionen forelagt et forslag til Rådets forordning om ændring af forordning (EF) nr. 850/98(3) for så vidt angår beskyttelsen af dybhavskoralrev mod virkningen af trawling i et område nordvest for Skotland(4).
(4) Forordningen bliver muligvis ikke vedtaget inden udløbet af anvendelsesperioden for forordning (EF) nr. 1475/2003. I mellemtiden er der fortsat en trussel mod bevarelsen af Darwin Mounds.
(5) Derfor bør anvendelsesperioden for hasteforanstaltningerne i forordning (EF) nr. 1475/2003 forlænges med yderligere seks måneder -
UDSTEDT FØLGENDE FORORDNING:
Artikel 1
Anvendelsesperioden for forordning (EF) nr. 1475/2003 forlænges indtil den 22. august 2004.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. februar 2004.

Labels: 18
6
20